S-440/2010

Mál þetta, sem dómtekið var 23. september sl., er höfðað samkvæmt ákæru útgefinni af ríkissaksóknara 4. júní 2010 á hendur L-x-x B-x-x, kt. 000000-0000, Skógarbraut 1108, Reykjanesbæ, fyrir sérstaklega hættulega líkamsárás að morgni 21. maí 2009, í húsnæði Thor fiskverkunar ehf., að Eyrartröð 13, Reykjavík, með því að hafa ráðist að W-x-x B-x-x, kt. 000000-0000, og slegið hann með skiptilykli nokkrum sinnum í höfuð og líkama með þeim afleiðingum að W-x-x hlaut mar á höfði, framhandlegg og vinstri þumalfingri, sár á nef og bólgu á hægri hendi.

Telst háttsemi ákærða varða við 2. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Af hálfu W-x-x B-x-x er krafist skaðabóta að fjárhæð 300.000 krónur auk dráttarvaxta samkvæmt lögum nr. 38/2001 um vexti og verðtryggingu frá því mánuður er liðinn frá því að krafan var kynnt ákærða til greiðsludags. Auk þess er gerð krafa um þóknun við réttargæslu úr hendi ákærða að mati réttarins ásamt lögmæltum virðisaukaskatti. Jafnframt er þess krafist að dráttarvextir leggist á höfuðstól dómkröfu á 12 mánaða fresti, í fyrsta sinn 12 mánuðum eftir upphafsdag vaxta.

Í þinghaldi 23. september sl. féll sækjandi frá þeim hluta ákæru er ákærða er gefið að sök að hafa slegið brotaþola með skiptilykli í líkama, með þeim afleiðingum sem lýst er í ákæru.

Ákærði hefur játað ákæru rétta með þeim breytingum sem gerðar hafa verið á ákæruskjali. Verjandi ákærða krefst þess aðallega að ákærða verði ekki gerð refsing, en til vara er krafist vægustu refsingar sem lög leyfa, sem verði að öllu leyti skilorðsbundin. Þá er þess krafist að bætur verði lækkaðar verulega. Loks krefst verjandi málsvarnarlauna sér til handa.

Málsatvik

Samkvæmt skýrslu lögreglu frá 21. maí 2009 barst tilkynning klukkan 11:17 um að starfsmaður Thor fiskverkunar við Eyrartröð 13, Hafnarfirði, hefði ærst og ráðist á samstarfsmann sinn. Á vettvangi hittu lögreglumenn W-x-x B-x-x og aðra starfsmenn fyrirtækisins, sem lýstu því að ákærði hefði haft allt á hornum sér er hann mætti til vinnu um morguninn. Hefði hann troðið illsakir við samstarfsmenn sína og m.a. gert sig líklegan til að ráðast að W-x-x með stól að vopni. Síðar um morguninn hefði ákærði sótt stóran skiptilykil, veist að W-x-x þar sem hann var við vinnu sína og slegið ítrekað til hans með skiptilyklinum. Hefði W-x-x hlotið nokkur högg á höfuð og hendur. Ákærði hefði horfið á brott af vettvangi eftir þetta.

Í skýrslunni kemur fram að skiptilykillinn sem um ræðir hafi fundist á móts við Eyrartröð 16 og fylgir ljósmynd af honum. Skiptilykillinn reyndist vega 1495 grömm.

Samkvæmt vottorði Ö-kvk-ef E-kvk-ef S-kvk-ef heimilislæknis, dagsettu 22. júní 2009, leitaði W-x-x B-x-x á Læknavaktina 25. maí 2009. Sagðist hann hafa orðið fyrir árás vinnufélaga og óttast um líf sitt. Hann hefði verið sleginn í höfuð og handlegg með „iron key“. Hann reyndist vera marinn á höfði, auk þess sem 10 x 10 sm marblettur var á vinstri framhandlegg ofan við úlnlið. Þá var sár á nefi. Hann var marinn undir nögl á þumli vinstri handar og átti erfitt með að kreppa fingur hægri handar vegna bólgu. Sagði hann áverka á handleggjum og höndum stafa af því að hann hefði reynt að verjast höggum árásarmannsins.

W-x-x B-x-x mætti hjá lögreglu 29. maí 2009 og lagði fram kæru á hendur ákærða fyrir líkamsárás. Sagði W-x-x ákærða hafa verið erfiðan í skapi þegar hann kom til vinnu morguninn sem um ræðir. Þeir hefðu átt orðaskipti þar sem þeir voru staddir í kaffistofu og hefði ákærði elt hann inn í reykherbergi og ógnað honum. Þegar þeir voru við vinnu síðar um morguninn hefði ákærði veist að honum og slegið hann með skiptilykli. W-x-x sagðist hafa náð að verjast fyrstu höggunum með skóflu, en síðan hefði ákærði komið á hann höggum. Ákærði hefði beint skiptilyklinum að höfði hans, en fyrstu höggin hefðu komið í handleggi. Hefði þessu lyktað með því að samstarfsmaður gekk á milli þeirra.

Ákærði gaf skýrslu hjá lögreglu 30. september 2009. Sagði hann að komið hefði til orðaskipta milli þeirra W-x-x þar sem sér hefði ekki fundist samstarfsmenn sínir nægjanlega vinnusamir. Hefði W-x-x kastað saltvatni í andlit hans í kjölfarið. Hefði honum fundist þetta mjög niðurlægjandi. Ákærði sagðist hafa sótt skiptilykil til að verja sig. W-x-x hefði slegið hann með skóflu í magann og reynt að taka skiptilykilinn af honum. Þá hefði W-x-x fellt hann í jörðina og slegið og sparkað í höfuð hans. Hann viðurkenndi að hafa slegið W-x-x tvisvar til þrisvar sinnum í höfuðið með skiptilyklinum.

Meðal gagna málsins er upptaka úr öryggismyndavél sem sýnir atvikið í söltunarhúsi fiskverkunarinnar. Á myndbandsupptökunni sést ákærði koma inn í söltunarhúsið og ræða við W-x-x og annan starfsmann, sem þar voru við söltun við ker. Af myndskeiðinu verður ekki ráðið með vissu hvort W-x-x skvetti vatni úr kerinu á ákærða. Ákærði sést ganga rösklega út úr húsinu og snúa aftur með verkfæri sem hann heldur á lofti. Hann gengur að W-x-x sem sést hörfa, grípa til skóflu og beina henni að ákærða. Síðan sést hvar W-x-x missir skófluna, þeir ákærði virðast takast á um verkfærið sem ákærði heldur á og falla við það í gólfið. Sést ákærði rísa á fætur og slá W-x-x í höfuðið með verkfærinu, en þriðji maðurinn gengur á milli og stöðvar atlöguna.

Ákærði viðurkenndi fyrir dóminum að hafa slegið W-x-x B-x-x með skiptilykli tvisvar sinnum í höfuð með þeim afleiðingum að hann marðist á höfði en neitaði að hafa slegið hann í líkama með þeim afleiðingum sem lýst er í ákæru. Sem fyrr segir féll sækjandi frá þeim hluta ákæru er fór í bága við játningu ákærða. Hefur ákærði því játað það brot sem honum er gefið að sök í ákæru.

Niðurstaða

Í samræmi við játningu ákærða var farið með mál þetta samkvæmt 164. gr. laga um meðferð sakamála nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæðis í ákæru.

Við ákvörðun refsingar ákærða verður litið til þess að sú atlaga hans að slá W-x-x B-x-x ítrekað í höfuðið með þungum skiptilykli var hættuleg og hefði getað valdið W-x-x alvarlegri áverkum en raunin varð. Jafnvel þótt byggt væri á því að aðdragandi atlögunnar hefði verið með þeim hætti sem ákærði hefur lýst myndi það ekki leiða til mildunar refsingar samkvæmt 3. mgr. 218. gr. b. almennra hegningarlaga. Til málsbóta horfir hins vegar að ákærði hefur hreint sakavottorð og hefur játað brot sitt. Þykir refsing ákærða hæfilega ákveðin fangelsi í 6 mánuði, en rétt þykir að ákveða að fresta skuli fullnustu refsingarinnar og að hún falli niður að liðnum 2 árum haldi ákærði almennt skilorð 57. gr. almennra hegningarlaga.

W-x-x B-x-x hefur krafist miskabóta úr hendi ákærða að fjárhæð 300.000 krónur, auk lögmannsþóknunar. Brotaþoli á rétt á miskabótum úr hendi ákærða, sbr. a-lið 1. mgr. 26. gr. skaðabótalaga nr. 50/1993, sbr. lög nr. 37/1999, sem þykja hæfilega ákveðnar 150.000 krónur. Jafnframt verða brotaþola dæmdar bætur vegna kostnaðar við að halda fram bótakröfu sinni, sem þykja hæfilega ákveðnar 100.000 krónur að meðtöldum virðisaukaskatti. Skaðabætur beri vexti sem í dómsorði greinir.

Ákærði greiði þóknun skipaðs verjanda síns, A-kk-ef Þ-kk-ef G-kk-ef hdl., 288.650 krónur að meðtöldum virðisaukaskatti og 10.000 krónur í annan sakarkostnað.

Af hálfu ákæruvaldsins flutti málið H-kvk-nf E-kvk-nf B-kvk-nf, settur saksóknari.

R-kvk-nf H-kvk-nf héraðsdómari kveður upp dóm þennan.

Dómsorð:

Ákærði, L-x-x B-x-x, sæti fangelsi í 6 mánuði, en fresta skal fullnustu refsingarinnar og falli hún niður að liðnum 2 árum haldi ákærði almennt skilorð 57. gr. almennra hegningarlaga

Ákærði greiði W-x-x B-x-x skaðabætur að fjárhæð 250.000 krónur, með vöxtum samkvæmt 8. gr. laga um vexti og verðtryggingu nr. 38/2001 frá 21. maí 2009 til 22. júlí 2010, en með dráttarvöxtum samkvæmt 9. gr., sbr. 1. mgr. 6. gr. sömu laga frá þeim degi til greiðsludags.

Ákærði greiði þóknun skipaðs verjanda síns, A-kk-ef Þ-kk-ef G-kk-ef hdl., 288.650 krónur og 10.000 krónur í annan sakarkostnað.